Brackenfell: Metro wil skade aan munisipale eiendom van EFF verhaalEFF-lede ruk Vrydag op na die Hoërskool Brackenfell. (Foto: EFF/Twitter) Die Stad Kaapstad beoog om die skade wat Vrydag gedurende die EFF se betoging buite die Hoërskool Brackenfell in Kaapstad aan munisipale eiendom aangerig is deur middel van ’n siviele eis van dié party te verhaal. Die metro sê ’n brandweerwa is gedurende die betoging aan die brand gesteek, paaie en verkeersligte is ook beskadig en ’n stuk veld aan die brand gesteek. Die vensters van ’n motorhandelaar op die hoek van Paradys- en Ou Paarlweg is gebreek en skade is aan private motors aangerig. Verskeie winkels is geplunder. “Ek veroordeel die gewelddadige optrede en die oortreding van ooreengekome voorwaardes met die Suid-Afrikaanse Polisiediens en die hooggeregshof wat tydens die EFF-betoging in Brackenfell plaasgevind het, ten sterkste,” sê Dan Plato, burgemeester van Kaapstad. “Die EFF het dit duidelik gemaak dat die party geen ag slaan op die oppergesag van die reg nie.” Volgens Plato is senior amptenare besig om die koste van die skade aan stadsinfrastruktuur te bereken. “Sodra ’n volledige beoordeling gedoen is, sal die stad hierdie koste van die EFF verhaal.” Maroela Media het vroeër berig agt betogers is in hegtenis geneem nadat honderde lede van die EFF Vrydag weer na die Hoërskool Brackenfell in Kaapstad opgeruk het om teen beweerde rassisme te betoog. ’n Waterkanon en skokgranate is eindelik ingespan om die groot skare weg van die skool te keer.